Olympia (certamina)
Olympia sunt ludi aestate et hieme inter gentes totius orbis terrarum habiti, in quibus aliquot milia athletarum variorum certaminum generibus inter sese contendunt. Olympia hodierna alternis annis fiunt, cum Olympia aestiva et hiberna in vicem altera alteris succedant. Itaque aestiva et hiemalia Olympia quarto quoque anno utraque fiunt. Olympia antiqua, Olympiae in montibus Graecis saeculo octavo a.C.n. orta, usque ad saeculum quintum p.C.n. habebantur. Anno 1894, Petrus de Coubertin Baro Consilium Olympicum internationale (COI) condidit, quod mox moderatrix Motus Olympici consociatio facta est, cuius conformatio actionesque Charta Olympica definiuntur. Motus Olympicus ex foederationibus athleticis inter gentes et consiliis Olympicis nationum consistit. Insuper homines sunt, qui urbem hospitem ludo cuique faciendo deligant. Saeculis vicensimo et uno et vicensimo, ludi Olympici mutati sunt aliquibus renovationibus, quae ludis certaminum copiam et varietatem addiderunt, exempli gratia ludi hiberni anno 1924 instituti athletismo glaciali et nivali dedicati, ludi paralympici anno 1960 (aestivi) et anno 1976 (hiberni) instituti athletis debilitationibus physicis praeditis dedicati, Olympia iuventutis anno 2010 orta ad athletas vicesimo anno minores pertinentia. Aliae quoque his temporibus mutatae sunt rerum condiciones, simul et oeconomicae et politicae et technologicae, ad quas COI sua consilia accommodare debuit. Itaque non solum voluptuariis athletis, ut voluerat Coubertin, sed etiam professionalibus licet ludis interesse. Publicae communicationis instrumentis magis magisque proficientibus et praevalentibus, factum est, ut etiam ludi Olympici commerciandi spem inicerent mercatoribus horumque consociationibus. Ludi annorum 1916 et 1940 et 1944 revocati sunt propter bella mundana. Etiam magnae repudiationes sive boicotizationes(en) bello frigido adlatae numerum athletarum participum diminuerunt anno 1980 (Moscuae) et 1984 (Angelopoli).